આ સમજણ સાથે એકેડમિક ચર્ચા કરી શકાય કે હરિયાણામાં મળેલું કંકાલ અને તેના ડીએનએ શું કહી રહ્યાં છે. આ કંકાલ પુરુષનું છે. 4500 વર્ષ પહેલાંનું છે. તેને સિટિઝન 14411 એવું વૈજ્ઞાનિક નામ અપાયું છે. હાલના હરિયાણાના રાખીગઢી શહેરની નજીકથી તે મળ્યું છે. સિંધુ ખીણની સંસ્કતિનો આ પ્રાચીન પ્રદેશ છે. તેના ડીએનએનો નમૂનો લઈને તપાસ કરવામાં આવી. ડીએનએ ટેસ્ટમાં જે મળ્યું તેના કરતાં ન મળ્યું તેના કારણે વધારે ચર્ચા છે. R1a1 નામના જેનેટિક માર્કરના અવશેષો તેમાં મળ્યાં નથી. R1a1 જીન્સ એ આર્ય પ્રજાની ઓળખ છે. આર્ય કે આર્ય અંશ ધરાવતા મનુષ્યમાં R1a1 જીન્સ મળે. તેનો અર્થ એ થયો કે 4500 વર્ષ પહેલાં સિંધુ ખીણ સંસ્કૃતિમાં આર્ય સિવાયની પ્રજા પણ વસતી હતી. આ કંકાલના બીજા જીન્સ દક્ષિણ ભારતીયોને અમુક અંશે મળે છે. પૂર્ણપણે મળે છે અને ખાતરીપૂર્વક તે બિનઆર્ય દ્રવિડ કે અન્ય છે કે કેમ તેવી માહિતી જાહેર થઈ નથી.